– Det er mange som har sagt at det er litt galskap, sier Darren Taylor, også kjent som Professor Splash, til NRK.no.

Amerikaneren har nettopp slått sin egen verdensrekord for høydestup i grunt basseng utenfor NTNU i Trondheim.

Fra 11,03 meter stupte han rett ned i et plastbasseng fylt med bare 30 cm vann.

– Trikset er å ikke se ned. Du kan vedde på at jeg er nervøs, men jeg ser bare én gang på bassenget for å være sikker på at jeg treffer. Deretter hopper jeg rett opp i lufta for å få kontroll på kroppen i svevet, forteller han.

– Gjenoppliving telles ikke

Taylor har stuntstuping som fulltidsjobb, og har over 25 års erfaring med høydestup.

Han tar oppdrag over hele verden, og torsdag kom han til Trondheim for å promotere IAESTEs Næringslivsdager - og for å ta sin 13. Guinness-rekord.

– Det er dette jeg gjør nå. Første gangen var det veldig skummelt, men det har åpnet nye dører for meg. Samtidig er det en vidunderlig mulighet til å ha en verdensrekord, sier 49-åringen.

Regelen for å få rekorden er at man selv må klare å komme seg ut av bassenget og stå for egen maskin etter hoppet.

– Man får ikke rekorden hvis man må gjenopplives, ler Taylor.

(Artikkelen fortsetter)

Det var kun 30 cm vann i bassenget der stuperen landet. Foto: Morten Andersen / NRK

– Det er mye smerte i landinga

Han har i flere år eksperimentert på stupeteknikken, og forsikrer at stupet ikke er av den behagelige typen.

– Det er mye smerte. Hvis jeg gjør dette hoppet riktig så blir jeg blå og svart på beina, sier han.

Og det er kanskje ikke så rart, for ifølge Taylor er trikset å lande så flatt som mulig.

– Kroppen må treffe vannet flatt med haken oppover. Jeg prøver å få til et splash der mest mulig av vannet går ut av bassenget, for å skape en dempende effekt, forteller 49-åringen.

Landingen minner veldig om et mageplask, men "professoren" hevder at det regnes som et stup.

– Jeg beskytter hodet med hendene for å minske trykket. Jeg treffer vannet med hendene først, så dette er et stup, sier Taylor.

Fikk blackout etter stup i Tokyo

Kulda i Trondheim passet han bra. Kaldt vann er det beste å lande i, mener amerikaneren.

– Da blir vannet litt fastere. Det gir mye bedre motstand enn varmt og løst vann, forklarer han.

Har du noen gang skadet deg under et slikt hopp?

– Jeg ble slått ut noen sekunder under et stup i Tokyo, men bortsett fra det har jeg vært ganske heldig. Jeg har aldri brekt noe, sier han.

– Ingen andre bør prøve dette

Han har tatt over 14 forskjellige typer høydestup, og har derfor fått kallenavnet Professor Splash.



Han har gjort stor suksess som stunthopper, men advarer om at folk kan skade seg heftig dersom de prøver å kopiere han.

– Jeg har blitt trent av de beste, vet hva jeg gjør og har masse erfaring. Jeg anbefaler absolutt ingen andre å prøve dette, så ikke gjør dette hjemme, oppfordrer Taylor.